**Болашақтың мектебі – менің көзіммен**

Қандай да бір мемлекет дамыған елдердің қатарында тұру үшін оның саясаты мен экономикасы ғана емес, білім саласы да мықты болуы керек. Бұл тұста мектеп мұғалімдерінің ролі зор. Мектеп – мемлекеттің тірегі болса, мұғалім сол мектептің жүрегі.

Мен – өзім осы мектепте білім нәрімен сусындап өстім. Менің мұғалімдікке келуімнің себебі сол, елімнің білім саласының алға қарай қарыштағанын, дамыған мемлекеттердің деңгейімен теңескенін қалаймын. Сол үшін де осы салаға өзімнің үлесімді қосуды мақсат етіп келген жанмын. Бәлкім, бір адамның мақсаты мен қалауы ештеңені өзгерте алмайды дейтін боларсыз, бірақ теңіз де тамшылардан тұрады емес пе?

Әрине, бұл мақсатымның ар жағында білікті ұстаздардың қатарынан көріну, білімді ұрпақ даярлау жолындағы тынымсыз еңбек жатыр. Себебі, еңбексіз ештеңе де өз жемісін бермейді.

Ал енді негізгі тақырыпқа көшер болсақ, менің көзіммен болашақтың мектебі қандай болу керек? Бұл тұрғыда менің ұстанымым, менің тұжырымдамам қандай?

Болашақтың мектебінде ең алдымен сыныпта әр оқушыға жағдай жасалады. Ағылшын тілі кабинетінде Кең сыныпта әр оқушы өз партасында отырады. Күнде кітаптардың барлығын сөмеге арқалаудың орнына электронды оқулықтар жүктелген арнайы планшет қолданады. Сыныптар қажетті құрылғылармен жабдықталған. Әр оқушының дербес компьютері болады. Кей сыныптар оқушылардың ортақ пікір алмасуына, бірлесіп ақпарат іздеуіне ыңғайланып жасалған. Ол жерде оқушылардың бос уақытын өткізуге мүмкіндік бар. Тіпті, ол жерлерде түрлі қосымшалар немесе пайдалы ақпарат алу үшін ғаламторды пайдалануына жағдай жасалған. Аулада балалар үшін спорт алаңдары салынған. Оқушылар дене шынықтыру сабағында ғана емес, үзіліс уақытында да оны пайдалана алады. Пән бойынша және сыныптан тыс жұмыстар бойынша ұйымдастырылатын ән, би, робототехника, бассейн сынды үйірмелердің өзіндік жеке кабинеттерімен құрал жабдықтары болады. Мектепте электронды форматта жұмыс істейтіндіктен ғимарат ішін толықтай ғаламтормен, интернет желісімен қамтамасыз етілуі қажет. Бұл оқушылардың да, мектеп мұғалімдерінің де жұмысын әлдеқайда жеңілдете алады. Дегенмен оқушылардың қажеті жоқ сайттарға кірмеуі үшін оларға арнайы бақылау жасайтын қандай да бір бағдарламаның немесе жүйенің болуы міндетті. Бір сөзбен айтқанда оларға берілетін барлық ақпарат сүзгіден өткізіліп отыруы шарт.

Мектеп іші де заманауи үлгіде болуы тиіс. Мектеп дәлізінің үлкен теледидарлармен жабдықталуы үзіліс уақытында оқушылардың онлайн түрде кең көлемдегі ақпараттар алуына жол ашады. Сонымен қатар компьютерлер мұғалімдер үшін қолжетімді болуы керек. Ұстаздардың электронды жүйемен жиі жұмыс істейтінін ескерсек бұл олар үшін көп жеңілдік болар еді. Мұғалімдер бөлмесінің орнын ұстаздар бас қосып, қажетті ақпараттарды талқылайтын, пікірлесетін, кеңесетін кең бөлмелерге алмастыруы тиіс. Осы тұста мұндай бөлмелердің оқушылар үшін де артық болмайтынын айта кетуге болады.

Рас, болашақтың мектебі бұл жоғарыда айтып кеткеніміздей, электронды жүйе, компьютерленген кабинет, бір партада бір өзі отыратын оқушы, кең сынып, оқытудың жаңа технологиясы, заманауи құрылғылар дейміз. Десек те, мен арманымдағы мектеп материалдық дүниелерге қанша жерден керемет болсада, біздің яғни ұстаздар қауымының беделі жоғары, рухани жан-дүниесі бай сондай ақ жан-жақты болуы керек. Оның білім деңгейі ғана емес, сөйлеу мәдениеті, сырт келбеті, жүріс-тұрысы, сырттан келген немесе ата-аналармен қарым-қатынасы, оқушылар алдында өзін-өзі ұстауы да маңызды. Мұғалімнің жинақы, сөзі өтімді, мығым, тәртіпті де тәрбиелі, мәдениетті де сауатты, сабақ немесе жиын кезінде сөзшең, әртіс, әнші болуы керек. Сонда Ұстаз – менің арманымдағы мектептің оқушылары соған қарап бой түзейтін, еліктейтін тұлға болады. Мұғалім өзін өзі иегере алмайтын, ойы шашыраған, білетінінен білмейтіні көп, сөзге шорқақ, іске жоқ болса онда ол сіздің қанша жерден мектептің іші сырты керемет болсада, балаларды қалай игермек, қалай оларға тәлім-тәрбие бермек? «Мұғалім қандай болса - мектебі де сондай болмақ»

 Ахмет Байтұрсынұлы

Есімі бүгінге дейін жеткен ғалым, ғұламаларымыздың, әлемге және елімізге танымал тұлғалардың барлығы бірдей осындай жабдықталған мектептерден білім алған жоқ.

Екінші, өткенді ұлықтау, өзің қазір еңбек етіп жатқан жеріңнің тарихын білу, ұмытпау. «Тарихты білмей өткенді, қазіргі жағдайды білу, болашақты болжау қиын» деген шығыс ғұламасы Әл-Фараби.
Жастар құрметті аға буын ұстаздарымыз ізгі жолын қастерлеп, олардың әдіс тәсілдерін жаңартып, білмегенімізді сұрап, сыйлау маңызды. Сонда ғана біздің мектептердегі білім саласы ұзақ әрі оңды жемісін беруін тоқтатпайды.

Мен үшін ұстаздық дүниедегі ең ізгі, ең қадірлі мамандық. Себебі өз еліне, өз жеріне үлес қосатын тұлға тәрбиелей алатын ұстаз болу кез келгеннің қолынан келе бермейді. Мектеп жастары үлкенді сыйлап, кішіге ізет көрсете білсе, бір жеңнен қол, бір жағадан бас шығарсақ, Болашақта осы жобамның, асқақ арманымның орындалатынына сенімдімін.

Жамбыл атындағы орта мектептің

ағылшын тілі пәні мұғалімі: Жауынбай Роман